Творчае жыццё віруе і ў іншых рэгіёнах краіны. Наступная навіна наўпрост звязана з чарговым прыемным і, як падаецца, доўгатэрміновым знаёмствам. Загадчык аддзела метадычнай работы Ашмянскага раённага цэнтра культуры Канстанцін Яраш напісаў ліст пра тое, як сельскі клуб вёскі Будзёнаўка днямі пераўтварыўся ў… чыгуначную станцыю. Ад яе экспрэс “Зімовыя забавы” адправіўся да станцыі “Танцулькіна”. Так, самы сапраўдны экспрэс, дзе нават вагон-рэстаран меўся. Пасажыры куплялі білеты, цягам вандроўкі іх суправаджалі вакалісты з ансамбляў “Сустрэчы” і “Чаромха”. Аляксандр Пашкоўскі граў на флейце. Дзяцей забаўляў майстар па аквагрыму, на “пероне” — пляцоўцы ля клуба — прадаваліся сувеніры. Акцыя для сельскага клуба, скажам, — нестандартная. Хто ж прыдумаў такую? Звязаўся з кіраўніком Будзёнаўскага СК. Пазнаёміліся: Настасся Дорняк, 28 гадоў, скончыла Гродзенскі дзяржаўны каледж мастацтваў, працуе ў сферы культуры дзесяць гадоў, летась стала загадчыцай клубнай установы. Ідэю экспрэса Насця “нарадзіла” разам з мастацкім кіраўніком клуба Валянцінай Горыд. Так трымаць, дзяўчаты! З радасцю я даведаўся і пра тое, што спадарыня Дорняк сёлета будзе паступаць на завочнае аддзяленне ўніверсітэта культуры і мастацтваў. Пажадаем ёй удачы ў гэтай пачэснай справе!